TAHITI- Vaikse ookeani kuninganna  Tahiti on suurim saar (pindala 1042 km2) Prantsuse Polüneesias. Tihti kutsutakse saart ka Armastuse saareks. Tahiti on õnnistatud rikkaliku loodusega - kõrged pilvedesse tungivad mäed, mille varjus sügavad rohelised orud, selged allikad ja kõrged kosed. Samas kõrval looklevad kaunid rannad, mis vahelduvad kaljuse ranniku ja troopiliste lilleväljadega. Tahiti koosneb kahest ühendatud saarest Tahiti Nui-st (Suur Tahiti) ja Tahiti Iti-st (Väike Tahiti).  Suure saare rannajoone pikkuseks on 114 km ning väiksema saare ümbermõõt on vaid 18 km. Tahiti-Iti võib aga oma väikestele mõõtmetele vaatamata uhkustada Polüneesia parimate matkaradadega ning ehtsa polüneesia eluga, kaugel eemal suurematest linnadest. Saare keskosa on mägine, kaetud metsarägastikuga ning ligipääsetav vaid eksktreemsema maastiku jaoks mõeldud sõidukitega. Kõrgeim tipp on Orohena (2241 m). Prantsuse Polüneesia ainus rahvusvaheline lennujaam FAAA teeb Tahitist riigi värava ning ühtlasi ka  administratiivkeskuse.  Tahitil asub Prantsuse Polüneesia pealinn Papeete, kus asuvad lisaks valitsushoonetele, haiglatele, politseile, pankadele ka peened restoranid mere ääres, spaad, ööklubid, pärlipoed ja butiigid. Papeete südameks on 153-aastane turg. Suurest kahekorruselisest turuhoones on võimalik osta kõiki Polüneesiale omaseid kaupu - Tahiti käsitööd, monoi õli, musti pärleid, pareoid, ehteid, kala, puuvilju, lilli ja palju muud põnevat. Lisaks näeb seal autentset polüneesia eluTahiti peatänava  ääres asub ka kuulus Robert Wan´i pärlimuuseum.  Vt http://www.robertwan.com.cn/  Enamus hotelle paikneb saare läänekaldal, kus asuvad ka kaunid rannad ning värvilised korallid. Läänekaldal asuvad ka paljud sukeldumiskohad. Saare idakaldal hakkavad silma aga tumedama liivaga rannad ning vastu kiviseid kaldaid mühisevad lained. Sealkandis on paremad võimalused surfamiseks.  Tahitil võib lisaks rahulikule puhkusele teha ekskursioone Paul Gauguin'i  jalajälgedes, sukelduda haidega, ujuda delfiinidega, teha džiibisafarit või külastada pärlifarmi.  Saare peamised vaatamisväärsused on: Ühe Puu Mägi (One Tree Hill), kus esmakordselt saarele jõudes heitis oma laeva ankrusse James Cook ning kust avaneb imekaunis vaade põhjarannikule kuni Papeeteni välja; Arahoho Blowhole'i (Arahoho ninasõõre), kus meri on vulkaanilisse kaljusse uhunud augu, kuhu vesi sisse tungib ja sealt siis välja purskab justkui vaala ninasõõrmest; Vaipahi kaunid aiad, kus saab saab näha  kasvamas paljusid Polüneesia taimi, lilli ning puuvilju aeda ilmestab ka kaunis kosk; Tahiti muuseumi, kus saate suurepärase ettekujutuse saare ajaloost, kultuurist ja loodusest ning kuulsa prantsuse kunstniku Paul Gauguin'i muuseum. Paul Gauguin elas Tahitil alates 1891. aastast kuni oma surmani 1903. aastal ning siit ammutas ta inspiratsiooni väga paljude oma kunstiteoste jaoks. Muuseumis on eksponeeritud mõned teema originaalmaalid ning temaga seotud esemed. Külastamist väärt on ka Botaanikaaed, mis asub  kohe P. Gauguini muuseumi kõrval.    Maagiline saar MOOREA  Moorea on kui rohelise sametiga kaetud maismaalaiguke ookeanis. Saar asub 17 km kaugusel Tahitist ning lend Mooreale imetoreda pisikese lennumasinaga kestab vaid 6,5 minutit. Siinsed sinised laguunid ning kaunid niidud roheliste mägede taustal panevad teid taas uskuma looduse kõikvõimsusesse. Kaljustele, järsult pilvedessu pürgivatele mäetippudele on tasakaaluks rahulikud Cook´i ja Opunohu lahed. Mäenõlvad on kaetud  ananassiistandustega, mistõttu ei ole harvad juhused, kui saart kutsutakse ka Ananassisaareks. Kohalikud ananassid on väiksed ja väga mahlased!  Suurem osa saare majutusasutustest paikneb põhjaosas, saare lõunaosas saate aga nautida kauneid vaateid lahtedele, mis sillerdavad sinise kõige erinevamates toonides. Saarekese lihtsad ja rahulikud külad oma iseloomulike pastelltoonides majade, hibiskuste ja paradiisilindudega viivad meid kui muinasjutumaailma. Seda kõike näete veelgi lähemalt Tiki küla  ekskursioonil, mis on lausa kohustuslik seda saart külastades. Selles idüllilises polüneesia külas armastavad tahitilased demonstreerida oma kultuuri, kunsti ja tantsu. Siin asub ka Polüneesia suurim showlava Tiki Village Theater, kus esinevad igal õhtul üle 60 tantsija, artisti ja muusiku. Teatri asutas 18 aastat tagasi Pariisi kabaree Moulin Rouge'i endine peakoreograaf Olivier Briac, kes armus polüneesia kultuuri ning rajas siia traditsioonilise Tahiti küla, kus kohalikud kunstnikud, käsitöölised ja muusikud  elavad ja töötavad. Lisaks kohaliku eluoluga tutvumisele vaadatakse, kuidas toodetakse musti pärleid kohalikus pärlifarmis, nauditakse tahitipärast buffet' õhtusööki ning unustamatut polüneesia tantsushow'd. Vt lähemalt www.tikivillage.pf . Ükski puhkus Mooreal ei ole täiuslik ilma Belvedere vaatepunkti külastamata. Kõrgel mäe otsas asuv vaatepunkt asub keset saart ning on lihtsalt ligipääsetav nii jalgsi kui mootorsõidukitega. Vaade Cooki ning Opunohu lahtedele ning rannikule ja saare maastikule on kordumatu! Moorea delfiinikeskus on samuti väärt paik - siin õpite tundma delfiinide iseloomu, käitumist ja kombeid Seejärel panete ümber päästevesti ja ühinete oma uute sõpradega nende looduslikus keskkonnas, et nautida nende põnevate imetajate imelisi oskusi. Lõpuks saate neilt veel märja lahkumissuudluse.